Kom vier saam met ons Kultuur
Die Helpies sprei hul kultuurvlerke tydens twee vertonings in ons skoolsaal op Vrydag, 12 Maart. U word hartlik uitgenooi om te kom deel in die viering van ons leerders se talente.
Weens Covid-reëls sal ons slegs 100 gaste per vertoning huisves. Vertoning 1 is om 17:15 en Vertoning 2 is om 19:00 Klik op die skakel om te bespreek en sodoende teleurstelling te vermy.
Skyfskietprestasie vir Roeloff
Roeloff le Roux (gr.10) het die afgelope naweek in Klerksdorp aan die SAARA Noord-Wes-Ope deelgeneem. Hy behaal Goud vir beste 10m olimpiese staan (o.16) en ook Silwer vir 3P (o.16).
Divan neem deel in Durban
Divan van Graan (gr.8) het verlede Satedag 'n tweedeplek behaal by die Gauteng-karate-toernooi en neem vandag in Durban deel aan die Nasionale Kampioenskappe. Ons hoop dit gaan sommer voor die wind.
Europa wink vir Christiaan
Christiaan Steyn (gr.12) het weer hierdie jaar vir die Proteaspan (Clay Target Shooting) gekwalifiseer. Weens Covid-19 is die Wêreld-kampioenskappe egter weereens (soos verlede jaar) uitgestel. Clay Target Shooting South Africa (CTSASA) het hom egter meegedeel dat hy moontlik aan die Europese Kampioenskappe kan gaan deelneem in Frankryk later hierdie jaar. Ons hou duimvas.
Pedri is tops in Time Trial
Pedri Crause (gr.12) is deel van die Suid-Afrikaanse span wat die afgelope week aan die African Road and Time Trials Champs in Kairo, Egipte deelgeneem het. Sy span behaal 'n brons en 'n goue medalje in onderskeidelik die Junior Seuns Team Time Trial en Elite Mans-en -vroue-afdeling.
Pedri behaal ook goud vir die Individual Time Trial-resies.
Die inskrywings vir Pronk Digitaal (eenmanvertonings) het gister oopgemaak. Al ons talentvolle akteurs en aktrises: volg die onderstaande skakel om in te skryf
www.anderste wêreld waarin ons leef.com
Onthou u die dae toe skoolkinders mekaar gevra het om te kys, deur 'n handgeskrewe briefie saam met 'n maatjie te stuur? Onthou u die dae toe jy moes uitvind waar jou maats is, deur te kyk op wie se grasperk almal se fietse lê? Onthou u die dae toe jy slegs met jou beste maat kon praat deur hul huis se landlyn te bel en dan tien teen een eers met die tannie of oom 'n geselsie moes aanknoop, voor jy vriendelik kon sê dat jy jammer is jy bel na 20:00, maar jy wil dringend vir hom/haar iets oor die huiswerk vra? Onthou u dae voor selfone?
Ons kinders word in 'n samelewing groot waar sosiale platforms en selfone groot versoeking vir verkeerde gedrag skep – want dit is veel makliker om via 'n skerm en 'n paar knoppies lelike goed kwyt te raak oor iemand; dis veel makliker om agter die anonimiteit van 'n Instagram-blad of 'n TikTok-video leuens en verdraaide feite te versprei. Sosiale platforms skep vir ons kinders, selfs dié wat nooit van aangesig tot aangesig 'n lelike woord vir iemand sal sê nie, die geleentheid om dit anoniem te doen.
Asseblief monitor u kind se foon – maak seker dat u weet op watter platforms en apps u kind aktief is. Loer gerus of hulle dit verantwoordelik gebruik – u mág – u kind is nog minderjarig en het nodig dat iemand vir hom/haar grense stel en seker maak dat hy/sy nie verlore raak in hierdie wêreld van WhatsApp-groepies, Instagram-blaaie en TikTok-video's nie. Weet ook dat, indien 'n leerder by Helpmekaar Kollege hom skuldig maak aan enige vorm van boelie of naamskending via sosiale platforms, hy/sy sonder huiwering gevra sal word om die skool te verlaat, want dit is 'n kriminele oortreding – lees gerus weer die skool se beleid hieroor.
Ons plaas ook vir u 'n skakel na 'n artikel oor die 10 beste apps wat u as ouer kan aflaai om 'n ogie oor u kind se foongewoontes te hou – gebruik dit asb!
Artikel oor Apps vir ouers
84 Helpies kan nou help in nood
84 van ons leerders het verlede naweek hul NQF-kwalifikasie behaal deur die Vlak 1-noodhulpkursus hier by die skool te voltooi. Ons is trots op hierdie nuwe vaardighede wat ons Helpies aangeleer het.
Helpmekaar maak 'n draai by Minki
Hou gerus Maandagaand 20:00 oop, want op VIA (kanaal 147) gesels mnr. Louis Botha en Minki van der Westhuizen 'n bietjie oor Helpmekaar in haar ateljee